黄庭坚
寄耿令几父过新堂邑作乃几父旧治之地
呼船凌大河，驱马踏平沙。
道傍开新邑，千户有生涯。
四衢平且直，绿槐阴县衙。
问谁作此邑，耆旧对予嗟。
前日耿令君，迁民出坳窊。
始迁民怀土，异端极纷拿。
既迁人气和，草木茂萌芽。
桃李虽不言，春风满城花。
陵陂青青麦，烟雨润桑麻。
自非耿令君，大泽荒蒹葭。
白头晏起饭，襁褓语呕哑。
自非耿令君，漂转随鱼虾。
岂弟民父母，不专司敛赊。
令君两男儿，有德必世家。
问令今安在，解官驾柴车。
当时舞文吏，白璧强生瑕。
令君袖手去，不忍试虎牙。
人往惜事废，感深知政嘉。
我闻耆旧语，叹息至昏鸦。
定知循吏传，来者不能加。
今为将军客，轩盖湛光华。
幕府省文书，醉归接斜。
怀宝仁者病，偷安道之邪。
勉哉思爱日，赠言同马檛。